Bivši predsjednik Bugarske Rosen Plevneliev obraćajući se učesnicima na "Delfi forumu" koji se održava u glavnom gradu Grčke Atini posvećenom sigurnosti na Balkanu, govorio je o prilikama u Bosni i Hercegovini kao potencijalno većoj opasnosti nego što su aktuelni zategnuti odnosi između Srbije i Kosova.

"Nešto se kuha u Bosni i Hercegovini", konstatirao je Plavnjev i nastavio: "Dodik želi referendum o podjeli Bosne. To je nuklearna bomba za Balkan. To je bila noćna mora za sve nas. Ukoliko se Republika Srpska odvoji, druge dvije jedinice to neće moći da mirno učine bez rata, jer su izmiješane".

Bivši predsjednik Bugarske (2012-2017) upozorio je da iza Dodikove politike stoji Srbija a da "Srbija na Balkanu provodi rusku agendu iako želi u evropsku Uniju i to u momentu kad su Zapad i Rusija konfrontirani".

Bugarska je, inače, prva država koja je priznala Bosnu i Hercegovinu, 31. januara 1992., mjesec dana prije održavanja referenduma o nezavisnosti naše zemlje.

(S.B.)